Sukladno članku 29. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11. i 04/18.), pročelnik Upravnog odjela za financije, proračun i javnu nabavu Koprivničko-križevačke županije raspisala je Oglas

**koji je objavljen u Zavodu za zapošljavanje od 22. ožujka 2019.**

 **za radno mjesto**

**VIŠI STRUČNI SURADNIK ZA FINANCIJE I PRORACUN**

**– 1 izvršitelj/ica, na određeno vrijeme zbog privremenog povećanja obima poslova od šest mjeseci uz mogućnost produženja za još šest mjeseci**

te se sukladno navedenom daju upute kandidatima kako slijedi:

**UPUTE I OBAVIJESTI KANDIDATIMA**

Riječi i pojmovi koji imaju rodno značenje, korišteni u ovim uputama i obavijestima odnose se jednako na muški i ženski rod, bez obzira jesu li korišteni u muškom ili ženskom rodu.

**OPIS POSLOVA RADNOG MJESTA**

      Unosi plan proračuna i izmjena i dopuna proračuna, po klasifikacijama i stavkama plana proračuna i financijskih planova korisnika proračuna - sustav riznice i ostalih proračunskih korisnika.  Sudjeluje u izradi nacrta Proračuna i izmjena i dopuna Proračuna Županije i  polugodišnjeg i godišnjeg izvještaja o izvršenju Proračuna Županije. Prati porezne i ostale prihode i rashode Proračuna Županije po korisnicima i izvorima financiranja, ustanova kojima je osnivač Županija i izvanproračunskih korisnika, prati i analitički obrađuje sve financijske dokumente uz  Proračun Županije. Surađuje s proračunskim i izvanproračunskim korisnicima na izradi financijskih izvještaja, izrađuje financijske izvještaje o izvršenju proračuna, tromjesečnih, polugodišnjih i godišnjih, te izrađuje polugodišnje i godišnje konsolidirane financijske izvještaje Županije, koji se predaju FINA-i i Državnom uredu za reviziju. Sudjeluje u planiranju i provedbi projekata financiranih iz sredstava EU fondova u području financija. Vodi analitičku evidenciju (po korisnicima) odobrenih kredita i potpora iz proračuna Županije. Obavlja usklađivanje obveza i potraživanja.

Sudjeluje u procesima financijskog upravljanja i kontrole u proračunskim ciklusima – ulaznih i izlaznih računa, izjave o fiskalnoj odgovornosti i druge poslove iz djelatnosti upravnog odjela. Prati propise iz područja knjigovodstva,  računovodstva, proračuna i poreza i obavlja i druge poslove koje mu povjeri pročelnik.

**Podaci o plaći**

Podaci o plaći radnog mjesta propisani su Odlukom o osnovici za obračun plaće službenika i namještenika u upravnim odjelima i službama Koprivničko-križevačke županije („Službeni glasnik Koprivničko-križevačke županije“ broj 19/18.) osnovica je određena u iznosu 2.230,00 kuna i Odlukom o koeficijentima za obračun plaće službenika i namještenika u upravnim tijelima Koprivničko-križevačke županije ("Službeni glasnik Koprivničko-križevačke županije" broj 15/17.), za poslove višeg stručnog suradnika je koeficijent 3,95. Slijedom navedenog plaća čini umnožak osnovice za obračun plaća i koeficijenta složenosti poslova uvećan za 0,5 % za svaku navršenu godinu radnog staža.

**Prethodnoj provjeri znanja kandidata mogu pristupiti samo kandidati koji ispunjavaju formalne uvjete iz oglasa. Prethodna provjera znanja kandidata obavlja se putem pisanog testiranja i intervjua.**

**PRAVNI IZVORI ZA PRIPREMANJE KANDIDATA ZA TESTIRANJE:**

**Provjera znanja bitnih za obavljanje poslova radnog mjesta na koje se prima – PISANA PROVJERA ZNANJA**

Pitanja kojima se testira provjera znanja bitnih za obavljanje poslova radnog mjesta za koje je raspisan javni oglas temelje se na sljedećim propisima:

OPĆI DIO:

## Ustav Republike Hrvatske ("Narodne novine" broj 56/90., 135/97., 8/98.,  113/00., 124/00., 28/01., 41/01., 55/01., 76/10., 85/10. – pročišćeni tekst),

1. Zakon o lokalnoj i područnoj (regionalnoj) samoupravi ("Narodne novine" broj 33/01., 60/01., 129/05., 109/07., 125/08., 36/09., 150/11., 144/12. , 19/13. – pročišćeni tekst, 137/15. i 123/17.),

POSEBNI DIO:

1. Zakon o proračunu („Narodne novine“ broj 87/08., 136/12. i 15/15.),
2. Pravilnik o financijskom izvještavanju u proračunskom računovodstvu („Narodne novine“ broj 3/15., 93715., 135/15., 2/17. i 28/17.).
3. Pravilnik o proračunskom računovodstvu i računskom planu („Narodne novine“ broj 124/14., 115/15. i 87/16.).

**…………………………………………………………………………………………………...**

**POZIV ZA TESTIRANJE BITI ĆE OBJAVLJEN, NAJMANJE 5 DANA PRIJE TESTIRANJA**

 **NA WEB-STRANICI I OGLASNOJ PLOČI KOPRIVNIČKO-KRIŽEVAČKE ŽUPANIJE.**

**PRAVILA I POSTUPAK TESTIRANJA**

Po dolasku na provjeru znanja i sposobnosti, od kandidata će biti zatraženo predočavanje odgovarajuće identifikacijske isprave radi utvrđivanja identiteta. Kandidat koji ne može dokazati identitet neće moći pristupiti testiranju. Za kandidata koji ne pristupi testiranju smatrat će se da je povukao prijavu na javni oglas.

Po utvrđivanju identiteta, kandidatima će biti podijeljena pitanja za provjeru znanja.

**Navedena pisana provjera znanja traje 60 minuta (stručni dio), provjera sposobnosti – znanje rada na računalu u daljnjem trajanju od 60 minuta, svaka provjera.**

Kandidati su se dužni pridržavati utvrđenog vremena i rasporeda postupka.

Za vrijeme provjere znanja i sposobnosti **nije dopušteno:**

* koristiti se bilo kakvom literaturom odnosno bilješkama;
* koristiti mobitel ili druga komunikacijska sredstva;
* napuštati prostoriju u kojoj se provjera odvija;
* razgovarati s ostalim kandidatima, niti na bilo koji drugi način remetiti koncentraciju kandidata.

Kandidati koji će se ponašati neprimjereno ili će prekršiti jedno od gore navedenih pravila biti će udaljeni s testiranja, a njihov rezultat i rad Povjerenstvo neće bodovati.

Za svaki dio provjere znanja i sposobnosti dodjeljuje se od 1 do 10 bodova.

Intervju se provodi samo s kandidatima koji su ostvarili najmanje 50% bodova iz provjere znanja i sposobnosti na svakom od provedenih testiranja.

Povjerenstvo kroz razgovor s kandidatima utvrđuje interese, profesionalne ciljeve i motivaciju kandidata za rad u jedinici područne (regionalne) samouprave. Rezultati intervjua boduju se na isti način kao i testiranje.

Kandidati koji su pristupili testiranju imaju pravo uvida u rezultate provedenog postupka.

Nakon provedenog testiranja i intervjua Povjerenstvo utvrđuje rang listu kandidata prema ukupnom broju bodova ostvarenih na testiranju i intervjuu.

Povjerenstvo dostavlja Izvješće o provedenom postupku pročelniku, Izvješće potpisuju svi članovi Povjerenstva.

Pročelnik donosi rješenje o prijmu u službu, koje će biti dostavljeno svim kandidatima prijavljenim na javni oglas, a koji su ispunili formalne uvjete oglasa.

Kandidat koji nije zadovoljan donesenim rješenjem, ima pravo žalbu u roku od 15 dana od dana dostave Rješenja.

Izabrani kandidat mora dostaviti uvjerenje o zdravstvenoj sposobnosti prije donošenja rješenja o rasporedu.